ETXEBERRIA IRADI (EH Bildu, 2016-04-14):
Egun on, berriz ere.
Egia esan gaia nahiko argi dago, adostasuna lortu dugu eta ez zen, ez neukan batere asmorik erantzuteko txandan hitza hartzeko, gertatzen dena da interbentzio batzuk nolabait ere behartu nautela azalpen batzuk ematera.
Harritu nau Talde Sozialistatik egin den interbentzioa behin adostasuna lortuta, adibidez, leporatu digunean anbizio gutxiko proposamena iruditzen zaiola gurea. Lehen ere esan dut, egia da, oso proposamen zehatza dela, zentratzen da Emakumeen Birari telebistaz egin beharreko jarraipenean.
Zehatza da, baina horrelako etapak irabazteko, irabazi behar dira. Emakumeen Biraren behar nagusia horixe zen World Tourrean egon ahal izateko eta horixe zen Emakumeen Bira eskatzen ari zena. Egia da, oso proposamen zehatza da eta horrelako proposamenek behar dituzte aterki orokorragoak eta, adibidez, azaroan onartu genuen, EITBri eskatu genion berariazko plan bat egin zezala progresiboki emakumeen kirolari lekua egiteko, eta behar du nolabait ere proposamen osagarriak eta horretan ari gara.
Hau ez da emakumeen kirolaren inguruan aurkezten dugun ekimen bakarra. Beste asko ere egin ditugu eta egingo ditugu, eta horretan ari gara. Mikrotik eta makrotik eragin behar da, baina ez da posible beti adierazpen orokorretan soilik geratzea, askotan ere gauza konkretuetara beharra dago.
Harritu gaitu PSEren adierazpenak, batez ere ikusita PSEren zuzenketan jasotzen zena zela gu jadanik azaroan proposatu genuen gauza bat, eta azaroan onartu zen ekimen bat. Hau da, EITBk Bigarren Berdintasunen Planean barruan egin zezala berariazko plan bat emakumeen kirolari lekua egiten joateko, eta hori da zuen zuzenketan jaso duzuena, hitzez hitz guk proposatu genuena aurreko azaroan.
Eta harritzen nau baita ere guri leporatzea anbizio falta, ezkerreko bankada hau denean, parekidetasunaren arloan, ekimenak aurkezten ari dena, ezkerreko bankada denean ekimenak aurkezten ari dena.
Bada gehiago harrituta ere agertu zarete edo kritikatu duzue nolabait gaiaren atzerapena, azaroan aurkeztu genuelako legez besteko proposamena eta orain ekarri dugulako eztabaidara. Jakin beharko zenukete arrazoia, baina azalduko dizuet:
Azaroaren 27ko Kontrol Plenoan galdera egin genion Cristina Uriarte sailburuari, iritsi zelako gure ezagutzara Emakumeen Bira zailtasunak izaten ari zela, UCI World Tourrean onartuak izateko EITBk jarraipena ziurtatzen ez ziolako, horregatik ekarri genuen galdera Kontrol Plenora eta ikusi genuenean Jaurlaritzaren kirol zuzendaritzak ez zeukala EITBren jarraipenak eskatzen zuen kostu hori bere gain hartzeko asmorik, legez besteko proposamen bat egin genuen, eskatuz aurten jarraipena egin zitzaiola EITBk eta EITBk jar zitzala horrelako baliabideak, eta hitzarmen egin zezala hurrengo urteetan ere jarraipen hori ziurtatuko ziona.
Urgentziazko legez besteko gisa aurkeztu genuen. Zergatik? UCIk World Tourrean onartua izateko, iazko azaroa abenduan behar zuelako erantzuna. Eta mahaian, Legebiltzarreko Mahaian gainontzeko alderdiek ez zenuten onartu proposamen honen urgentzia izaera. Eta hortaz, urtarrilean inhabila izan da, gure proposamena otsaileratzeratu zen eta jadanik UCIk World Tourretik kanpo utzi zuen Emakumeen Bira.
Hortaz, ikus dezagun zeinenak diren benetan hemen ardurak. Eta oraingoan zer zen behar zena? Ba, behin lortuta EITBk aurtengo Birari jarraipena egitea, oraingoan behar zena zen ziurtatzea hurrengo urteetan ere jarraipen hori egingo dela, zeren posible da aurten jarraipena egitea eta hurrengo urteetan auskalo, eta urtero borroka horretan ez ibiltzeko, ziurtasun hori izateko eta datorren urteko World Tourrean sartu ahal izateko horregatik behar zen hitzarmena eta lortu dugu.
Zorionak berriz ere Emakumeen Birari eta Emakumeen (...).